**Ministru kabineta rīkojuma „Par finansējuma piešķiršanu**

**Ķeguma novada domei pašvaldības autoceļa “Lielvārde–Misiņi” tehniskā projekta**

**aktualizācijai un rekonstrukcijai” projekta sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
|  1. |  Pamatojums | Likuma „Par valsts budžetu 2017. gadam” 62. pants paredz, ka programmas “Valsts aizsardzība, drošība un integrācija NATO” izlietojumu nosaka Ministru kabinets. Autoceļš “Lielvārde–Misiņi” ir nepieciešams operatīvai Nacionālo bruņoto spēku vienību uzdevumu izpildei. Finanšu resursu pārdale minētajam mērķim tiek nodrošināta likuma “Par vidēja termiņa budžeta ietvaru 2017., 2018. un 2019. gadam” aizsardzības nozarei apstiprināto finanšu resursu ietvaros. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ķeguma novada domes pašvaldības autoceļš “Lielvārde–Misiņi” 4,435 km garumā ir Nacionālo bruņoto spēku Gaisa spēku aviācijas bāzes “Lielvārde” pievadceļš, kas tiek izmantots ikdienā, t. sk. smagu kravu transportēšanai, un šobrīd ir kritiskā tehniskā stāvoklī. Turklāt minētā autoceļa izmantošanas intensitāte un noslogojums pēdējos gados pieaug. Pašvaldības autoceļš “Lielvārde–Misiņi” (turpmāk – autoceļš) ir publiski pieejams, un to intensīvi izmanto gan Ķeguma novada iedzīvotāji, gan Nacionālo bruņoto spēku karavīri.Laika posmā no 2008. līdz 2011. gadam Ķeguma novada domei autoceļa tehniskā projekta izstrādei un 750 m gara ceļa posma rekonstrukcijai no Aizsardzības ministrijas (turpmāk – AM) budžeta tika piešķirts līdzfinansējums 198 400,97 *euro* apmērā. 2015. un 2016. gadā atkārtoti tika aktualizēts jautājums par minētā autoceļa stāvokļa uzlabošanu, jo Ķeguma novada domei pašvaldības budžeta ietvaros nav iespējams veikt autoceļa rekonstrukciju, bet gan tikai nelielus remontdarbus īpaši kritisku autoceļa posmu salabošanai.Tā kā autoceļš tiek izmantots Nacionālo bruņoto spēku Gaisa spēku aviācijas bāzes “Lielvārde” ikdienas darbā, tostarp kravas transportlīdzekļu pārvietošanās vajadzībām, autoceļa stāvoklis būtiski pasliktinās, un tas apgrūtina transportlīdzekļu pārvietošanos. Lai uzlabotu autoceļa kvalitāti, nepieciešams turpināt tā rekonstrukcijas darbus. Papildus tam, ka satiksmes intensitāte un noslogojums ir palielinājies, kā arī beidzies tehniskā projekta derīguma termiņš, nepieciešams aktualizēt 2009. gadā izstrādāto autoceļa tehnisko projektu.Ņemot vērā autoceļa rekonstrukcijai nepieciešamo finansējumu, kā arī atbilstoši AM budžetā plānotajam finansējumam infrastruktūras sakārtošanai minētā pašvaldības autoceļa rekonstrukcijas turpināšanai no AM budžeta Ķeguma novada domei 2017. gadā nepieciešams novirzīt finansējumu 400 000 *euro* apmērā, 2018. gadā – 200 000 *euro* apmērā. Atbilstoši likuma “Par autoceļiem” 12. panta otrajai daļai no valsts budžeta var finansēt pašvaldības autoceļu projektēšanu un rekonstrukciju.Ņemot vērā minētā autoceļa kritisko tehnisko stāvokli un lai Ķeguma novada dome nekavējoties varētu uzsākt autoceļa rekonstrukcijas darbu organizāciju, uzņemoties saistības attiecībā uz plānotajiem iepirkumiem, ir būtiski noslēgt sadarbības līgumu ar Ķeguma novada domi jau 2017. gada pirmajos mēnešos un nodrošināt plānotā finansējuma pirmos maksājumus Ķeguma novada domei. Izmaksu detalizēts sadalījums 2017. un 2018. gadā piešķirtajam finansējumam tiks noteikts pēc iepirkumu veikšanas. Pasūtītājs tehniskā projekta aktualizācijas un autoceļa rekonstrukcijas darbu iepirkumiem, līgumu slēgšanai un būvniecībai būs Ķeguma novada dome.Lai aktualizētu Ķeguma novada pašvaldības autoceļa rekonstrukcijas tehnisko projektu un veiktu autoceļa rekonstrukcijas darbus, AM noslēgs sadarbības līgumu ar Ķeguma novada domi par piešķirto finansējumu, nosakot piešķirtā finansējuma izlietojuma kontroli, kā arī Ķeguma novada domes atbildību par grāmatvedības datu pareizību un finanšu līdzekļu izlietojumu atbilstoši plānotajam. |
|  3. | Projekta izstrādē iesaistītās institūcijas | AM un Ķeguma novada dome |
|  4. |  Cita informācija | Ministru kabineta rīkojuma projekta izpilde tiks nodrošināta AM 2017. gada budžeta ietvaros no budžeta programmas 33.00.00 “Aizsardzības īpašumu pārvaldīšana” paredzētajiem līdzekļiem 400 000 *euro* apmērā, veicot nepieciešamo līdzekļu pārdali no budžeta programmas 30.00.00 “Valsts aizsardzības politikas realizācija” ilgtermiņa saistību sadaļas “Maksājumi starptautiskajās institūcijās un programmās”, samazinot izdevumus starptautiskajai sadarbībai (maksājumi iemaksām NATO būs mazāki par sākotnēji plānotajiem), kā arī 2018. gada budžeta ietvaros no budžeta programmas 33.00.00 “Aizsardzības īpašumu pārvaldīšana” paredzētajiem līdzekļiem 200 000 *euro* apmērā, veicot nepieciešamo līdzekļu pārdali no budžeta programmas 30.00.00 “Valsts aizsardzības politikas realizācija” ilgtermiņa saistību sadaļas “Maksājumi starptautiskajās institūcijās un programmās”, samazinot izdevumus starptautiskajai sadarbībai (maksājumi iemaksām NATO būs mazāki par sākotnēji plānotajiem). AM iesniegs bāzes 2018., 2019. un 2020. gadam izstrādes un sagatavošanas procesā attiecīgu priekšlikumu Finanšu ministrijā bāzes izdevumu precizēšanai 2018. gadam. Ministru kabineta rīkojumā plānotie darbi tiks nodrošināti AM apstiprinātā budžeta ietvaros saskaņā ar likumu “Par vidēja termiņa budžeta ietvaru 2017., 2018. un 2019. gadam”. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | AM un Ķeguma novada dome |
| 2.  | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Ministru kabineta rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretāra p.i. J. Karlsbergs

29.12.2016,14:02

747

I. Buda, tālr. 67335031

Inara.Buda@mod.gov.lv